Skaatsplankryer sterf na hy vragmotor trefCarlito Trancoso. Foto: Facebook ŉ Skaatsplankryer is dood nadat hy Maandagmiddag in ŉ vragmotor vasgery het op die Franschhoekpas in die Wes-Kaap. ŉ Woordvoerder van ER24, Andre Visser, sê die 29-jarige skaatsplankryer is van Johannesburg en het glo na Franschhoek gereis om teen die pas af te skaats. Die Burger het die oorledene geïdentifiseer as Carlito Trancoso. Hy was die naweek in die Kaap om aan die Fair Cape Downhill Challenge deel te neem. Visser sê ŉ vriend in ŉ motor het hom gevolg. Trancoso het glo in ‘n skerp draai geskaats en ‘n vragmotor getref wat van die ander kant teen die opdraande gery het. Hy het ernstige buik-, bors- en kopbeserings opgedoen. Hy is op die toneel dood verklaar. Die bestuurder van die vragmotor is nie beseer nie.